Folketing
2009-11-11

Jeg bliver nødt til at anholde, at vi ikke skulle være i stand til at fremlægge en analyse af den økonomiske situation, for det gjorde vi, da vi fremlagde finansloven. Jeg har klart tilkendegivet, og det har finansministeren også gjort, at så følger vi i øvrigt udviklingen frem til det tidspunkt, hvor vi lukker bøgerne, og det er aktuelt ved at ske. Jeg bliver spurgt: Er det fornuftigt da at gøre noget yderligere, der stimulerer dansk økonomi? Hr. Morten Østergaard spørger endda med direkte reference til vismændene. Jeg svarer: Ja, det er vores vurdering, at det vil være fornuftigt at gøre noget mere. Når jeg så ikke ønsker at præcisere det nærmere, hænger det jo præcis sammen med det, jeg så forstår at vi er enige om, nemlig at man skal sige, hvad man ved, men at man ikke nødvendigvis skal sige alt, hvad man ved. Og det kommer hr. Morten Østergaard til at respektere. Så kan jeg gentage mere principielt, at i det omfang regeringen laver aftaler i en snæver kreds, som fordrer, at der skal søges tilslutning fra en oprindelig aftalekreds, gør regeringen selvfølgelig det.